钦定古今图书集成/明伦汇编/氏族典/第376卷 > 董宋臣
## 钦定古今图书集成/明伦汇编/氏族典/第376卷 > 董宋臣

按《宋史董宋臣传》：“宋臣，理宗朝宦者。淳祐中，以睿思
殿祗候特转横行官。宝祐三年，兼干办佑圣观。侍御
史洪天锡劾之，不报。开庆初，文天祥上疏乞诛宋臣，
又不报。景定四年，自保康军承宣使除入内内侍省
押班，主管太庙，往来国信所，同提点内军器库、翰林
院，编修敕令所、都大提举诸司，提点显应观，主管景”
献太子府事。会天祥兼景献府教授，义不与宋臣联
事，上书求去，天祥出知瑞州。言者论宋臣不置，帝曲
为谕解庇之。秘书少监汤汉上封事，言“宋臣声焰薰
灼，愿收还押班等除命。”帝亦不之省。六月，命主管御
前马院及酒库，既卒，犹命特转节度使，其见宠爱如
此。